**Lassi Raitanen** (s. 7. elokuuta 1994 Kerava) on suomalainen entinen jääkiekkopuolustaja. Hän pelasi uransa lähes kokonaan Mestiksessä edustaen KooKoota, Kiekko-Vantaata ja Jokipoikia. Raitanen voitti Kiekko-Vantaassa Mestis-hopeaa vuonna 2017. Kaudella 2019–2020 hän toimi Jokipoikien varakapteenina ja Raitanen äänestettiin Mestiksen toiseen tähdistökentälliseen. Hän pelasi ainoat pääsarjaottelunsa Puolan Polska Hokej Ligan Unia Oświęcimissa uransa viimeisellä kaudellaan 2020–2021. Raitanen oli pelityyliltään hyökkäävä puolustaja.

Ura
---

Raitanen on Porvoo Huntersin kasvatti. Kauden 2009–2010 hän aloitti Helsingin IFK:n C-nuorissa, mutta Raitanen palasi kuitenkin Huntersiin. Raitanen teki C-nuorten II-divisioonan karsinnoissa peräti 6,67 pisteen ottelukohtaisella keskiarvolla kolmessa ottelussa tehot 10+10=20. Myös C-nuorten III-divisioonassa hän teki 3,50 pisteen ottelukohtaisella keskiarvolla kahdeksassa ottelussa tehot 11+17=28. Kaudeksi 2010–2011 Raitanen siirtyi Kiekko-Vantaan B-nuoriin. Hän vahvisti myös seuran A-nuoria SM-karsinnoissa, jotka päättyivät joukkueen sarjanousuun A-nuorten I-divisioonasta A-nuorten SM-liigaan. Kaudeksi 2011–2012 Raitanen siirtyi HIFK:n B-nuoriin. Kaudella 2012–2013 hän edusti seuran A-nuoria myös Junior Club World Cupissa. Kaudella 2013–2014 Raitanen oli pudotuspeleissä tehoilla 1+4=5 HIFK:n paras syöttäjä ja hän jakoi joukkueen sisäisen pistepörssin voiton Panu Miehon kanssa.

Elokuussa 2014 Raitanen teki vuoden mittaisen Mestis-sopimuksen KooKoon kanssa. Hän siirtyi kaudeksi 2014–2015 lähtökohtaisesti seuran A-nuorten vahvuuteen, jossa Raitanen pelasi lähes koko kauden tehden yli piste per peli -tahdilla 36 runkosarjaottelussa tehot 9+29=38, joilla hän oli KooKoon paras pistemies ja syöttäjä. Raitanen sijoittui koko A-nuorten Mestiksen puolustajien pistepörssissä toiseksi edellään vain TuTon Atte Virtaniemi. Hän pelasi kauden aikana Mestiksessä kaksi ottelua ilman tehopisteitä.

Kaudeksi 2015–2016 Raitanen siirtyi jatkamaan Mestis-uraansa vuoden mittaisella sopimuksella Kiekko-Vantaaseen. Hänen varsinainen tulokaskautensa sarjassa toi 40 runkosarjaottelussa tehot 4+6=10 ja seitsemässä playoff-ottelussa viisi syöttöpistettä. Raitanen oli runkosarjassa joukkueen eniten maaleja tehnyt puolustaja kolmen muun pelaajan kanssa. Neljän pelaamansa ottelun jälkeen hän johti koko Mestiksen tehotilaston lukemalla +8 ja Raitanen valittiin sarjan syyskuun kuukauden tulokkaaksi. Pudotuspeleissä hän oli Kiekko-Vantaan paras syöttäjä. Kaudella 2016–2017 Raitanen oli kuudella osumallaan joukkueen eniten maaleja tehnyt puolustaja Nico Nurmikannan kanssa. Tehopisteitä runkosarjassa kertyi kaikkiaan 18. Hän voitti kauden päätteeksi Mestis-hopeaa.

Raitanen siirtyi kaudeksi 2017–2018 vuoden mittaisella sopimuksella Jokipoikiin. Kaudella 2018–2019 hän oli kuudella osumallaan joukkueen eniten maaleja tehnyt puolustaja. Raitanen valittiin Mestiksen joulukuun kuukauden kentälliseen. 11. tammikuuta 2019 hän taklasi Hermeksen Juho Korhosta myöhässä, sillä seurauksella, että Korhosen kausi päättyi. Korhonen oli jo luopunut kiekosta, kun Raitanen taklasi häntä voimalla hänen oltua selvästi irti laidasta. Korhonen löi päänsä kaukalon laitaan. Raitaselle tuomittiin tilanteesta kahden minuutin jäähy myöhästyneestä taklauksesta, mutta sittemmin Mestiksen kurinpitoryhmä tuomitsi hänet peräti kahdeksan ottelun mittaiseen pelikieltoon.

Kaudeksi 2019–2020 Raitanen nimettiin Jokipoikien varakapteeniksi. Hän teki Mestiksen yhden kauden piste-ennätyksensä tehoilla 8+24=32, joilla Raitanen oli joukkueen tehokkain puolustaja. Hän jakoi koko sarjan puolustajien pistepörssin neljännen sijan KOOVEE:n Markus Västilän ja Hermeksen Sebastian Mobergin kanssa. Raitanen valittiin kauden päätteeksi Mestiksen toiseen tähdistökentälliseen.

Raitanen siirtyi kaudeksi 2020–2021 vuoden mittaisella sopimuksella Puolan Polska Hokej Ligan Unia Oświęcimiin. Hän pelasi siellä 13 runkosarjaottelua tehden kolme syöttöpistettä, kunnes marraskuussa 2020 Raitasen sopimus purettiin hänen omasta aloitteestaan perhesyiden vuoksi.

Syyskuussa 2021 Raitanen ilmoitti omalla Twitter-tilillään lopettavansa pelaajauransa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2012–2013 | HIFK | A-SM | 26 | 1 | 1 | 2 | 30 | – | – | – | – | – |
| 2013–2014 | HIFK | A-SM | 43 | 5 | 13 | 18 | 68 | 5 | 1 | 4 | 5 | 4 |
| 2014–2015 | KooKoo | A-Mestis | 36 | 9 | 29 | 38 | 85 | – | – | – | – | – |
|  | KooKoo | Mestis | 2 | 0 | 0 | 0 | 0 | – | – | – | – | – |
| 2015–2016 | Kiekko-Vantaa | Mestis | 40 | 4 | 6 | 10 | 65 | 7 | 0 | 5 | 5 | 4 |
| 2016–2017 | Kiekko-Vantaa | Mestis | 44 | 6 | 12 | 18 | 28 | 14 | 1 | 3 | 4 | 4 |
| 2017–2018 | Jokipojat | Mestis | 36 | 1 | 10 | 11 | 55 | 9 | 1 | 3 | 4 | 6 |
| 2018–2019 | Jokipojat | Mestis | 37 | 6 | 12 | 18 | 42 | 4 | 0 | 0 | 0 | 0 |
| 2019–2020 | Jokipojat | Mestis | 40 | 8 | 24 | 32 | 44 | – | – | – | – | – | Kakkostähdistö |
| 2020–2021 | Unia Oświęcim | Puola | 13 | 0 | 3 | 3 | 10 | – | – | – | – | – |
| 1 kausi | yhteensä | Puola | 13 | 0 | 3 | 3 | 10 | – | – | – | – | – |
| 6 kautta | yhteensä | Mestis | 199 | 25 | 64 | 89 | 234 | 34 | 2 | 11 | 13 | 14 |

Lähteet
-------

* Lassi Raitanen The Internet Hockey Databasessa (englanniksi)
* Lassi Raitanen Eurohockey-sivustolla (englanniksi)
* Lassi Raitanen *Elite Prospects*. Everysport Media Group AB.  (englanniksi)

### Viitteet

1. ↑  Lassi Raitanen ihastuttaa otteillaan – "Pelaan urani parasta lätkää" *joensuukiekkopojat.fi*.  1.1.2020. Mehtimäki Oy. Viitattu 26.4.2020.
2. 1 2 3 4 5  Lassi Raitanen *Elite Prospects*. Everysport Media Group AB.  (englanniksi)
3. ↑  Roivas, Mikko: Kiekko-Vantaan pelaaja-arvioinnit 2015-2016: Identiteetin kasvattamista *Jatkoaika.com*.  12.4.2016. Jatkoaika r.y. Viitattu 28.6.2020.
4. ↑  Elite Prospects - HIFK U20 *eliteprospects.com*. Everysport Media Group AB. Viitattu 28.6.2020. (englanniksi)
5. ↑  Appelgren vakuutti KooKoo-valmennuksen *Jatkoaika.com*.  27.8.2014. Jatkoaika r.y. Viitattu 28.6.2020.
6. ↑  Elite Prospects - KooKoo U20 *eliteprospects.com*. Everysport Media Group AB. Viitattu 28.6.2020. (englanniksi)
7. ↑  Elite Prospects - U20 Mestis Stats 2014-2015 *eliteprospects.com*. Everysport Media Group AB. Viitattu 28.6.2020. (englanniksi)
8. ↑  Tuomisto ja Raitanen vahvistamaan Kiekko-Vantaata *Jatkoaika.com*.  8.9.2015. Jatkoaika r.y. Viitattu 28.6.2020.
9. ↑  Ikonen, Petteri: Kiekko-Vantaan Lassi Raitanen on Mestiksen kuukauden tulokaspelaaja *Leijonat.fi*.  1.10.2015. Suomen Jääkiekkoliitto – Finlands Ishockeyförbund ry.  Arkistoitu 28.6.2020. Viitattu 28.6.2020.
10. ↑  Elite Prospects - Kiekko-Vantaa *eliteprospects.com*. Everysport Media Group AB. Viitattu 28.6.2020. (englanniksi)
11. ↑  Elite Prospects - Kiekko-Vantaa *eliteprospects.com*. Everysport Media Group AB. Viitattu 28.6.2020. (englanniksi)
12. ↑  Jokipojille uusia vahvistuksia ja vanhoja jatkajia - Raitanen matkaa Joensuuhun *Jatkoaika.com*.  16.5.2017. Jatkoaika r.y. Viitattu 28.6.2020.
13. ↑  Elite Prospects - Jokipojat *eliteprospects.com*. Everysport Media Group AB. Viitattu 28.6.2020. (englanniksi)
14. ↑  Mestiksen joulukuun kentällinen valittu - nämä kuusi pelaajaa olivat ilmiliekeissä joulukuussa *mestis.fi*.  3.1.2019. Suomen Jääkiekkoliitto – Finlands Ishockeyförbund ry.  Arkistoitu 4.1.2019. Viitattu 28.6.2020.
15. ↑  Pesu, Vili: Mestiksessä vakava loukkaantuminen – piittaamattomaksi tuomittu taklaaja sai kahdeksan ottelun pelikiellon *is.fi*.  15.1.2019. Sanoma Media Finland Oy. Viitattu 28.6.2020.
16. ↑  Elite Prospects - Mestis Stats 2019-2020 *eliteprospects.com*. Everysport Media Group AB. Viitattu 28.6.2020. (englanniksi)
17. ↑  Puolalaisseura pestasi toisen suomalaisen − Raitanen lähtee Joensuusta *Jatkoaika.com*.  27.6.2020. Jatkoaika r.y. Viitattu 28.6.2020.
18. ↑  Fińscy zawodnicy odchodzą. Wraca Glenn *unia-oswiecim.pl*.  26.11.2020. Oświęcimski Sport S.A. Viitattu 8.2.2021. (puolaksi)
19. ↑  Lassi Raitanen Twitterissä *twitter.com*.  1.9.2021. Lassi Raitanen. Viitattu 7.9.2021.